Formaðurin býður vælkomin til dyst í kvøld 25. mai 2016 Sum í ævintýrinum..... Tað er næstan sum í ævintýrinum, tá ið spegilin á vegginum har fær spurningin, „hvør er vakrast í kongsríkinum?“ . Spurdu vit nú spegilin „hvør er best í kongsríkinum“ var svarið: „Tað ert tú Danmark, men ansa tær, tí Føroyar fara at taka teg!“ Hetta er søgan um góð evni, ídni, gott arbeiði í flogbóltsfeløgunum, væl skipað og miðvíst ungdómsarbeiði og A-landsliðsarbeiði í Flogbóltssambandinum og føroyskar leikarar í bestu donsku deildunum. Alt tað til samans hevur gjørt, at vit føroyingar kunnu siga, at vit nú eiga eitt A-landslið hjá kvinnum, sum er á stigi við danska A-landsliðið. Og vit eiga besta leikaran í kvinnuflogbóllti í øllum kongsríkinum. Hon er Sofía Purkhús, og hon er á vøllinum saman við øllum hinum fantastisku kvinnunum hjá okkum. Øll árini síðan stovnanina í 1980, hevur Flogbóltssamband Føroya lagt seg eftir at hava miðvíst landsliðsarbeiði. Frá teimum smáu til tey eldru. Á Oyggjaleikum, í Norðurlendskum kappingum og í EMkappingum, har vit nú eisini hava U19 og U20 landslið. Altíð við dreyminum og dirvinum at skipa fyri í Føroyum. Tað er hetta støðuga altjóða virksemið, sum hevur sín stóra leiklut í úrslitunum. Og gloymið ikki, at vit á yngru liðunum hava fleiri leikarar, sum við tíðini og røttu umstøðunum kunnu røkka enn longur. Flogbóltsfamiljan í Føroyum er sera sterk, men politiski myndugleikin má raðfesta atljóða virksemið hjá allari føroysku ítróttini serstakt og hægri enn nú. Vit høvdu í 2015 serstaka altjóða pulju, sum kom ómetaliga væl við–serliga hjá teimum, ið tá skipaðu fyri kapping í Føroyum. Tað eru slíkar skipanir, ið eru neyðugar, so tað gerst møguligt haldandi at vera við á altjóða stigi og ikki minst bjóða kappingar sum hesa og tær í fjør fram her í Føroyum. Tí tað er drúgt og dýrt at vinna seg fram ímillum tey bestu, men tað er bæði stríðið og pengarnar vert. Serliga, tá ið vit nú kunnu leika á heimavølli, og vit merkja gleðin hjá leikarum og avvarðandi og tann holla stuðul, vit fáa innanhýsis og frá kommunum og hollum stuðlum. Eg takki tykkum øllum somlum hjartaliga–tað ber bara til, tá ið vit eru nógv, ið ganga saman um tað.